………………..napirend

Előterjesztve: Közoktatási, Közművelődési,

 Sport és Informatikai Bizottsághoz

**E L Ő T E R J E S Z T É S**

**a Képviselő-testület 2017. október 26-ai rendes ülésére**

**Tárgy:** Javaslat Budapest Főváros II. Kerületi Önkormányzat a helyi önkormányzati költségvetési szerveknél foglalkoztatott közalkalmazottak, munkavállalók illetményéről és egyéb juttatásairól szóló ……./2017.(..) önkormányzati rendelete elfogadására

Készítette ……………………………………Ötvös Zoltán osztályvezető

 Intézményirányítási Osztály

Egyeztetve: ………………………………… Dankó Virág alpolgármester

 ……………………………………Vargáné Luketics Gabriella igazgató

 Humánszolgáltatási Igazgatóság

Látta: …………………………………… .dr. Szalai Tibor jegyző

 ………………………………………… dr. Murai Renáta jegyzői igazgató asszony

A napirend tárgyalása zárt ülést nem igényel.

**Tisztelt Képviselő-testület!**

Budapest Főváros II. Kerületi Önkormányzat Képviselő-testülete 7/2001. (III.13.) számmal önkormányzati rendeletet alkotott az intézményeiben foglalkoztatott közalkalmazottak illetményeiről és egyéb juttatásairól.

A rendelet hatályba lépésével teljes körűen szabályozottá vált az Önkormányzathoz tartozó valamennyi ágazatban foglalkoztatottat megillető kedvezmény és juttatás.

A rendeletet három ízben (2004., 2006., 2009.) módosította a Képviselő-testület, az utolsó módosítás óta eltelt 8 év indokolttá tette a rendelet felülvizsgálatát, aktualizálását. Ennek során állapítottuk meg, hogy a rendelet alkalmazásakor még mindig adódnak értelmezési eltérések, így az egyes intézményekben az alkalmazásukkor más-más gyakorlat alakult ki. Ezek pontosítása azonban már olyan sok változtatást jelentene, hogy ésszerűbb az új javaslatok beépítésével, új rendelet megalkotását javasolni az előző hatályon kívül helyezése mellett.

Az új rendelet megalkotásának többlet költségvetési kihatása nincs, mivel ezeket a juttatásokat vagy az intézmények költségvetése tartalmazza, vagy az Önkormányzat éves költségvetési rendelete hivatott szabályozni és az érintett munkavállalók /közalkalmazottak/ részesülnek is a kedvezményekben, juttatásokban. Rendeletben történő megfogalmazásuk azonban biztosítékot ad a közalkalmazottaknak, egyszerűsíti alkalmazásukat, így segíti az intézményvezetőket, mint munkáltatókat, az Önkormányzatnak pedig egységes képet nyújt a költségvetés tervezésekor.

AKözoktatási, Közművelődési, Sport és Informatikai Bizottság elnöke a bizottság véleményét a testületi ülésen szóban ismerteti.

Kérem a Tisztelt Képviselő-testületet az előterjesztés megvitatására és a rendelet elfogadására!

**A rendelet elfogadásához minősített többségű szavazati arány szükséges.**

B u d a p e s t, 2017. október 16.

 **Dr. Láng Zsolt**

 **polgármester**

**Budapest Főváros II. Kerületi Önkormányzat Képviselő-testületének ………./2017.(…) önkormányzati rendelete**

**a helyi önkormányzati költségvetési szerveknél foglalkoztatott közalkalmazottak, munkavállalók illetményéről és egyéb juttatásairól**

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében eljárva, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 9., 10., 11. és 11.a. pontjaiban foglalt feladatkörében eljárva a következőket rendeli el.

**A rendelet hatálya**

**1.§**

(1) A rendelet hatálya a (2) bekezdésben foglalt kivétellel kiterjed a Budapest Főváros II. Kerületi Önkormányzat (továbbiakban: Önkormányzat) fenntartásában működő költségvetési intézményekben foglalkoztatott közalkalmazottakra, a Képviselő-testület kinevezési jogkörébe utalt gazdasági vezetői, gazdasági igazgatói munkakörben foglalkoztatott munkavállalókra.

(2) A Képviselő-testület kinevezési és megbízási jogkörébe tartozó magasabb vezető beosztású közalkalmazottak és munkavállalók juttatásait a Budapest Főváros II. Kerületi Önkormányzat Képviselő-testületének kinevezési és megbízási jogkörébe tartozó, vezető beosztású közalkalmazottak juttatásaival kapcsolatos egyes kérdéseiről szóló 22/2000.(VII.1.) önkormányzati rendelet szabályozza.

(3) E rendelet a közalkalmazottak jogállásáról szóló 1992. évi XXXIII. törvényben, illetve a végrehajtásáról szóló kormányrendeletekben megfogalmazott juttatásokat meghaladó – az Önkormányzat által biztosított – többletjuttatásokat tartalmazza.

(4) Amennyiben jelen rendelet közalkalmazottat említ, azalatt munkavállalót, amennyiben illetményt, azalatt munkabért, amennyiben jogviszonyt, azalatt munkaviszonyt is érteni kell.

**Illetmények, munkabérek**

**2.§**

1. A közalkalmazottak illetményét - a Képviselő-testület kinevezési jogkörébe tartozó gazdasági vezető, gazdasági igazgató kivételével - az intézményvezető határozza meg.
2. A gazdasági vezető, gazdasági igazgató munkabérét kinevezésekor a Képviselő-testület állapítja meg.

**Egyéb juttatások**

**3.§**

1. A közalkalmazottak minden naptári évben a (2) és (3) bekezdésben rögzítettek szerint további félhavi alapilletmény összegével megegyező juttatásra jogosultak.
2. A juttatásra az a közalkalmazott jogosult, aki a kifizetés napján legalább 5 hónapja a költségvetési szervnél jogviszonyban áll.
3. Nem jogosult  juttatásra a közalkalmazott, ha a kifizetés napján a munkáltató általi munkavégzés alóli felmentését tölti, vagy ha a kifizetés napjáig harminc napot meghaladó távolléten van, amennyiben ezen időszakra illetményre vagy átlagkeresetre sem jogosult (illetmény nélküli szabadság, táppénzes állomány, CSED, GYED, GYES).
4. Az (1) bekezdésben foglalt juttatást legkésőbb a tárgyév július 1-ig kell kifizetni.

**4.§**

1. A Pedagógus Nap, Semmelweis Nap, Szociális Munka Napja alkalmából **-** az intézményvezető felterjesztése alapján – a közalkalmazottak közül legfeljebb 50 fő Polgármesteri dicséretben vagy Osztályvezetői dicséretben részesíthető.
2. Polgármesteri dicséret esetén a közalkalmazottat *a közalkalmazottak jogállásáról szóló 1992. évi XXXIII. törvény 69. §*-a szerinti mindenkori pótlékalap tízszeresének, az Osztályvezetői dicséret esetén a mindenkori pótlékalap ötszörösének megfelelő összeg illeti meg.

**Fenntartó által biztosított juttatások**

**5.§**

1. A közalkalmazottak étkezési hozzájárulásra jogosultak, melynek mértékét a Képviselő-testület az éves költségvetési rendeletében határozza meg. Az étkezési hozzájárulás utalvány formájában havonként kerül kiadásra.

1. Nem jogosult az (1) bekezdésben foglalt étkezési hozzájárulásra a közalkalmazott, ha a munkáltató általi munkavégzés alóli felmentését tölti, vagy harminc napot meghaladó távolléten van, amennyiben ezen időszakra illetményre vagy átlagkeresetre sem jogosult (illetmény nélküli szabadság, táppénzes állomány, CSED, GYED, GYES).
2. *Illetmény-átutalási támogatás* adható évente a közalkalmazottnak, az illetmények kötelező átutalásából származó többletköltségeik részbeni kompenzálására, a jogszabályban meghatározott adómentes összeghatárig.
3. A közalkalmazott részére *hosszúlejáratú, kamatmentes lakásépítési vásárlási*, valamint vissza nem térítendő támogatás adható, amely azonban a folyósítástól számított öt éven belül nem ismételhető. A lakásépítési kölcsön, illetve a vissza nem térítendő támogatás folyósításának, a szerződéskötésnek és a visszafizetésnek a feltételeit a Budapest Főváros II. Kerületi Önkormányzat Képviselő-testületének a kinevezési és megbízási jogkörébe tartozó, vezető beosztású közalkalmazottak juttatásaival kapcsolatos egyes kérdéseiről szóló 22/2000.(VII.1.) önkormányzati rendelet mellékletét képező Szabályzat tartalmazza.
4. *Rendkívüli jutalom,* vagyis 4 havi alapilletményének megfelelő összeg illeti meg a 35 éves - kerületi intézményben töltött - közalkalmazotti jogviszonnyal rendelkező dolgozót abban az évben, melyben elérte azt.

**Munkáltató saját hatáskörébe tartozó egyéb juttatások**

**6.§**

1. Munkavégzéshez, munkakörhöz kapcsolódóan - a (2) bekezdés kivételével - helyi utazási jegy vagy bérlet formájában támogatás adható*.* A munkakörök meghatározása az intézményvezető jogköre.
2. A szociális intézményekben foglalkoztatottak munkaköri besorolásuk alapján részesülnek e támogatási formában. Az igénybevétel módja intézményi szinten kerül szabályozásra.
3. Az intézményvezető a közalkalmazott részére, kérelmére - naptári évente egyszer - illetményelőleg kifizetését engedélyezheti, ha azt rendkívüli anyagi helyzete, családi körülményei indokolják.
4. Nem engedélyezhető előleg annak a közalkalmazottnak, aki tartós távolléte miatt nem jogosult illetményre (CSED, GYED, GYES, illetmény nélküli szabadság, két hónapot meghaladó táppénzes állomány, stb.), vagy a korábban igénybe vett illetményelőlegét még nem fizette vissza. A próbaidő alatt nem adható illetményelőleg.
5. Az illetményelőleg összegét az intézményvezető - a közalkalmazott nettó illetményének ismeretében - úgy határozza meg, hogy annak visszafizetését biztosítottnak látja és az összeg nem haladhatja meg a jogszabályban (SzJA törvényben) meghatározott összeget.
6. A felvett illetményelőleget - maximum hat hónap alatt - egyenlő havi részletekben kell visszafizetni.
7. Jogviszony megszűnése, megszüntetése esetén a még hátralévő illetményelőleget egy összegben kell visszafizetni.
8. Képernyő előtti munkavégzéshez szükséges éleslátást biztosító szemüvegre jogosult az a közalkalmazott, aki napi munkaidejéből legalább négy órán keresztül rendszeresen képernyős eszközt használ és a foglalkozás-egészségügyi vizsgálatot végző orvos megállapítja ennek szükségességét, ide nem értve a közalkalmazott által a képernyő előtti munkavégzéstől függetlenül egyébként is használt szemüveget vagy kontaktlencsét.
9. Képernyő előtti munkavégzéshez szükséges éleslátást biztosító szemüvegre a közalkalmazott kétévente jogosult.
10. Az intézményben az intézményvezető meghatározza azokat a munkaköröket, melyek a képernyős eszköz használatát igénylik.
11. Az intézményvezető a képernyő előtti munkavégzéshez a minimális egészségügyi és biztonsági követelményeiről szóló 50/1999. (IX.3) EüM rendeletben foglaltak alapján szabályozza a megfelelő szemüveg munkáltató által történő biztosítását és a szemüveg készítésének költségeit.

#### Záró rendelkezések

**7. §**

(1) A Képviselő-testület a közalkalmazottak részére e rendeletben foglalt többletjuttatások pénzügyi fedezetét a mindenkori költségvetési rendeletében, a (3) bekezdés kivételével ­az adott intézmény költségvetésében biztosítja.

(2) A pénzügyi fedezet számítási alapjául az intézmény – a tárgyévet megelőző december 31-ei - főfoglalkozású állományi létszáma szolgál.

(3) A 4. § (1) bekezdésében adható elismerés az Önkormányzat mindenkori költségvetésében biztosított.

(4) A 6. §-ban szabályozott juttatások az elfogadott költségvetési előirányzatok keretein belül biztosíthatóak.

(5) Az (1) és (3) bekezdésben biztosított költségvetési fedezet csak e rendeletben meghatározott célra használható fel.

**8.§**

1. Ez a rendelet a kihirdetés napját követő napon lép hatályba.
2. E rendelet hatályba lépésével egyidejűleg hatályát veszti a Budapest Főváros II. Kerületi Önkormányzat Képviselő-testületének a helyi önkormányzati költségvetési szerveknél foglalkoztatott közalkalmazottak illetményéről és egyéb juttatásairól szóló 7/2001.(III.13.) önkormányzati rendelet.

 Dr. Láng Zsolt dr. Szalai Tibor

 polgármester jegyző

 ÁLTALÁNOS INDOKOLÁS

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében eljárva, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 9., 10., 11. és 11.a. pontjaiban foglalt feladatkörében eljárva rendeletet alkot a helyi önkormányzati költségvetési szerveknél foglalkoztatott közalkalmazottak, munkavállalók illetményéről és egyéb juttatásairól.

RÉSZLETES INDOKOLÁS

1. §-hoz

A rendelet hatályáról rendelkezik.

2.§-hoz

Rendelkezik a közalkalmazottak illetményének és munkavállalók bérének megállapításának hatásköréről.

3- 4.§-hoz

Az egyéb juttatásokról rendelkezik.

5.§-hoz

A fenntartó által biztosított juttatásokról határoz.

6. §-hoz

Munkáltató saját hatáskörébe tartozó egyéb juttatásokról rendelkezik.

7. §-hoz

A záró rendelkezésben a juttatások pénzügyi forrását határozza meg.

8. §-hoz

A hatályba lépésről rendelkezik.